Andreas Cornelius mener, at han blev revet omkuld i feltet mod Australien, og at dommerne som minimum skulle have set episoden igennem.

Danmark fik for anden kamp i streg en VAR-dom imod sig, da det torsdag blev til 1-1 mod Australien, som scorede sit mål på det straffespark, som blev givet på efterkrav.

Landstræner Åge Hareide sagde efter kampen, at Danmark også burde have haft straffespark.

Andreas Cornelius blev nemlig mere eller mindre nedlagt i feltet i anden halvleg, men den store angriber rejste sig og spillede videre. Han mener dog, at episoden som minimum skulle være kigget igennem.

- Jeg har ikke set den igen, men jeg synes helt klart, at den var værd at se igennem, når nu vi har VAR-systemet.

- Jeg ved ikke, om de sad deroppe og sagde, at der ikke var straffespark, men min første følelse var, at der var straffespark, sagde Andreas Cornelius til bold.dk og resten af den danske presse efter opgøret.

Nogen vil måske sige, at Andreas Cornelius så bare skulle have ladet sig falde, men angriberen holdt sig helt bevidst fra den taktik.

- Jeg blev på benene, fordi jeg ved, de har det system og kan se den igennem. Man kan sige, at vi fik et spark udefra ud af det, men et straffespark er en større chance. Så hvis der var straffespark, skal de jo dømme den.

Kunne du finde på at smide dig?

- Jeg overvejede det, men det går hurtigt, og vi har lige haft et møde med en dommer, som har sagt, at man kan få et gult kort, hvis man smider sig, og de ser tingene igennem.

- Jeg synes godt, man kan få et straffespark, uden at man smider sig. Man kunne se, at han rev mig i trøjen. Han kom foran mig, fordi han nærmest rev mig omkuld.

Var du blevet liggende, hvis der ikke havde været VAR?

- Det kan godt være, for så er der i hvert fald også mindre sandsynlighed for at få et gult kort bagefter, siger Andreas Cornelius.

Atalanta-angriberen er dog fortsat fortaler for VAR.

- Jeg synes, det er den rigtige vej frem, når man har de teknologiske muligheder, men man skal måske blive lidt bedre til at bruge det, siger Andreas Cornelius.

VAR har efter to kampe betydet, at Danmarks modstandere har fået to straffespark på grund af videogennemgangen.

nicolai@bold.dk / mikkel@bold.dk